b'\n_START_ARTICLE_\nAdolf Glunz\n_START_SECTION_\n\xc5\xbdivljenjepis\n_START_PARAGRAPH_\nAdolf Addi Glunz se je Luftwaffe pridru\xc5\xbeil 1. septembra 1939. Po opravljenem usposabljanju za pilota lovskih letal je bil 9. novembra 1940 dodeljen k 4./JG 52. Svojo prvo zra\xc4\x8dno zmago je dosegel 7. maja 1941 nad britanskim lovcem Supermarine Spitfire. Drugo zmago je dosegel 19. maja, nato pa je bil s svojo enoto ob za\xc4\x8detku operacije Barbarossa preme\xc5\xa1\xc4\x8den na vzhodno fronto, kjer je dosegel tri zra\xc4\x8dne zmage in se tako vpisal med letalske ase ter uradno uni\xc4\x8dil tudi dva tanka._NEWLINE_Na zahod se je vrnil 8. julija 1941, ko je bil preme\xc5\xa1\xc4\x8den k 4./JG 26, tam pa je kmalu postal eden najuspe\xc5\xa1nej\xc5\xa1ih nem\xc5\xa1kih letalskih asov na zahodni fronti. \xc5\xa0esto zra\xc4\x8dno zmago je dosegel nad britanskim Spitfirom 27. avgusta, do konca leta 1942 pa je sestrelil \xc5\xbee 23 sovra\xc5\xbenih letal. 28. marca je sodeloval pri napadu na britanske lahke dvomotorne bombnike De Haviland Mosquito v bli\xc5\xbeini francoskega mesta Vitry in v eni minuti sestrelil dva napadalca. Svojo trideseto zra\xc4\x8dno zmago je dosegel 3. aprila 1942. Petega aprila je sestrelil svoj prvi sovra\xc5\xbeni te\xc5\xbeki \xc5\xa1tirimotorni bombnik, 29. avgusta 1943 pa je postal edini pod\xc4\x8dastnik v JG 26, ki je bil odlikovan z vite\xc5\xa1kim kri\xc5\xbeem. Svojo petdeseto zra\xc4\x8dno zmago je dosegel 31. decembra 1943. 15. januarja 1944 je postal Staffelkapit\xc3\xa4n 5./JG 26, 22. februarja 1944 pa je v enem dnevu sestrelil \xc5\xa1est sovra\xc5\xbenih letal za zmage od 54 do 59. 3. marca 1944 je postal Staffelkapit\xc3\xa4n 6./JG 26, na tem polo\xc5\xbeaju pa je ostal do 18. marca 1945. V za\xc4\x8detku aprila 1944 je dobil \xc4\x8dastni\xc5\xa1ki \xc4\x8din poro\xc4\x8dnika._NEWLINE_Nad zahodno fronto je 10. junija sestrelil tri ameri\xc5\xa1ke lovce Republican P-47 Thunderbolt (62-64) in bil za zasluge v boju 24. junija 1944 odlikovan s hrastovimi listi k vite\xc5\xa1kemu kri\xc5\xbeu (Nr 508). 24. decembra 1944 je Glunz sestrelil \xc5\xa1e dva ameri\xc5\xa1ka Thunderbolta za zmage od 69-70. Svojo zadnjo, 71. zra\xc4\x8dno zmago je dosegel 1. januarja 1945, ko je sestrelil britanskega lovca Spitfire._NEWLINE_18. marca 1945 je bil preme\xc5\xa1\xc4\x8den k III./EJG 2, kjer se je za\xc4\x8del \xc5\xa1olati za letenje z reaktivnimi lovci Messerschmitt Me 262. Po uspe\xc5\xa1nem \xc5\xa1olanju je bil dodeljen v JG 7, kjer je ostal do konca vojne._NEWLINE_Addi Glunz je na 574 bojnih nalogah dosegel skupno 71 potrjenih in 10 nepotrjenih zra\xc4\x8dnih zmag, sam pa ni bil nikoli sestreljen. Edino po\xc5\xa1kodbo v vojni je dobil aprila 1942, ko so ga v zavezni\xc5\xa1kem bombnem napadu na Abbeville zadeli drobci stekla. Nad vzhodnim boji\xc5\xa1\xc4\x8dem je dosegel tri zra\xc4\x8dne zmage.'